讀墨
作者：王安石
朝代：宋

paragraphs: 誰爲堯舜徒，孔子而已矣。
人皆是堯舜，未必知孔子。
伯夷不辱身，柳下援而止。
孔子尚有言，我則異於是。
兼愛爲無父，排斥固其理。
孔墨必相用，自古寧有此。
退之嘲魯連，顧未知之耳。
如何蔽於斯，獨有見於彼。
凡人工自私，翟也信奇偉。
惜乎不見正，遂與中庸詭。
退之醇孟軻，而駮荀楊氏。
至其趣舍間，亦又蔽於己。
化而不自知，此語孰云俚。
咏言以自警，吾詩非好詆。